
             REPUBLIKA HRVATSKA
ŽUPANIJSKO DRŽAVNO ODVJETNIŠTVO 
                         U RIJECI
             Rijeka, Erazma Barčića 5


Broj: DU-  /2026
Rijeka, 14. srpnja 2026.
TR/RMB


Na temelju članka 53. stavka 1. Zakona o državnom odvjetništvu („Narodne novine“, broj 67/18, 21/22 i 136/25), članka 7. stavak 1. Poslovnika državnog odvjetništva („Narodne novine“, broj 128/19 i 56/26) i članka 15. stavka 2. Zakona o javnoj nabavi („Narodne novine'', broj 120/16, 114/22 i 48/26, dalje u tekstu: ZJN), v.d. županijska državna odvjetnica u Županijskom državnom odvjetništvu u Rijeci donosi 



PRAVILNIK

O PROVEDBI POSTUPAKA JEDNOSTAVNE NABAVE





OPĆE ODREDBE


Članak 1.

Ovim Pravilnikom uređuje se postupak nabave roba, usluga i radova i praćenje izvršenja za potrebe Županijskog državnog odvjetništva u Rijeci (u daljnjem tekstu: Naručitelj), čija je procijenjena vrijednost manja od 50.000,00 eura za robu, usluge i projektne natječaje, odnosno manja od 100.000,00 eura za radove. 

Izračunavanje procijenjene vrijednosti nabave temelji se na ukupnom iznosu bez poreza na dodanu vrijednost (PDV). 

Izrazi koji se koriste u ovom Pravilniku za osobe u muškom rodu upotrijebljeni su neutralno i odnose se na muške i ženske osobe. 

Na pojmove propisane ovim Pravilnikom na odgovarajući način primjenjuju se pojmovi propisani ZJN. 

Nabava ne smije biti osmišljena s namjerom izbjegavanja primjene ZJN ili izbjegavanja primjene pravila o jednostavnoj nabavi putem modula jednostavne nabave u Elektroničkom oglasniku javne nabave Republike Hrvatske (dalje u tekstu: EOJN RH) ili s namjerom da se određenim gospodarskim subjektima neopravdano omogući prednost ili ih se stavi u nepovoljan položaj. 


NAČELA I SUKOB INTERESA

Članak 2.

Prilikom provođenja postupaka nabave prema ovom Pravilniku, Naručitelj je obvezan poštovati temeljna načela utvrđena Zakonom o javnoj nabavi: načelo slobode kretanja robe, načelo slobode poslovnog nastana i načelo slobode pružanja usluga, kao i načela koja proizlaze iz navedenih načela (načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti). 

U provedbi postupaka jednostavne nabave sukladno ovom Pravilniku koristi se mogućnost primjene elektroničkih sredstava komunikacije, kao i sredstava koja nisu elektronička te njihova kombinacija ukoliko je potrebno. 

Elektroničkim sredstvima komunikacije, u smislu ovog Pravilnika, smatraju se: EOJN RH, modul jednostavna nabava, odnosno elektronička pošta.


Članak 3.

Naručitelj je obvezan poduzeti prikladne mjere kojima se učinkovito sprječavaju, prepoznaju i uklanjaju sukobi interesa u vezi s postupkom jednostavne nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima. 

Članak 4.

Sukob interesa između Naručitelja i gospodarskog subjekta obuhvaća situacije kada predstavnici Naručitelja koji su uključeni u provedbu postupka jednostavne nabave ili mogu utjecati na ishod tog postupka, imaju, izravno ili neizravno, financijski, gospodarski ili bilo koji drugi osobni interes koji bi se mogao smatrati štetnim za njihovu nepristranost i neovisnost u okviru postupka, a osobito ako predstavnik Naručitelja istodobno obavlja upravljačke poslove u gospodarskom subjektu ili ako je predstavnik Naručitelja vlasnik poslovnog udjela, dionica odnosno drugih prava na temelju kojih sudjeluje u upravljanju odnosno u kapitalu toga gospodarskog subjekta s više od 0,5 %. 

Predstavnikom Naručitelja u smislu ovoga članka smatra se čelnik tijela,  član stručnog povjerenstva za jednostavnu nabavu, druga osoba koja je uključena u provedbu ili koja može utjecati na odlučivanje Naručitelja u postupku jednostavne nabave, kao i navedene osobe kod pružatelja usluga nabave koji djeluju u ime Naručitelja. 

Gospodarskim subjektom iz stavka 1. ovoga članka smatra se ponuditelj, natjecatelj, član zajednice, podugovaratelj i drugi subjekt na kojeg se ponuditelj ili natjecatelj oslanja. 


Članak 5.

Odredbe članka 4. ovoga Pravilnika primjenjuju se na odgovarajući način na srodnike po krvi u pravoj liniji ili u pobočnoj liniji do četvrtog stupnja, srodnike po tazbini do drugog stupnja, bračnog ili izvanbračnog druga, bez obzira na to je li brak prestao, te posvojitelje i posvojenike (dalje u tekstu: povezane osobe) predstavnika Naručitelja. 

Članak 6.

Prijenos udjela u vlasništvu na drugu osobu ili posebno tijelo (povjerenika) sukladno posebnim propisima o sprječavanju sukoba interesa ne utječe na sukob interesa u smislu članka 4. i 5. ovoga Pravilnika. 

Članak 7.

 Iznimno od odredbi članaka 4. i 5. ovoga Pravilnika, sukob interesa ne postoji ako predstavnik Naručitelja ili s njim povezana osoba iz članka 5. ovoga Pravilnika obavlja upravljačke poslove u gospodarskom subjektu po položaju, odnosno kao službeni predstavnik nekog Naručitelja, a ne kao privatna osoba. 

Članak 8.

Predstavnici Naručitelja obvezni su potpisati izjavu o postojanju ili nepostojanju sukoba interesa te je ažurirati bez odgađanja ako nastupe promjene.

Naručitelj je obvezan na temelju izjava svojih predstavnika: 

- na svojim internetskim stranicama objaviti popis gospodarskih subjekata s kojima je predstavnik Naručitelja ili s njim povezane osobe u sukobu interesa ili obavijest da takvi subjekti ne postoje te ih ažurirati bez odgađanja ako nastupe promjene, i
- u pozivu na dostavu ponuda za pojedini postupak jednostavne nabave navesti popis gospodarskih subjekata s kojima je predstavnik Naručitelja u sukobu interesa ili navesti da takvi subjekti ne postoje.

Članak 9.

Član stručnog povjerenstva za jednostavnu nabavu te druga osoba koja je uključena u provedbu ili koja može utjecati na odlučivanje Naručitelja u postupku jednostavne nabave obvezni su odmah po saznanju, a najkasnije dan nakon saznanja o postojanju sukoba interesa, izuzeti se iz provedbe postupka jednostavne nabave te o tome obavijestiti čelnika Naručitelja. 

U situaciji iz stavka 1. ovoga članka čelnik Naručitelja osigurava da predstavnik Naručitelja prestane sa svim aktivnostima u postupku jednostavne nabave, određuje drugu osobu predstavnikom Naručitelja koja preuzima aktivnosti izuzetog predstavnika u postupku jednostavne nabave te osigurava da prethodno sudjelovanje izuzetog predstavnika ne ugrožava daljnji tijek istog postupka. 

U slučaju sukoba interesa predstavnika Naručitelja koji je čelnik tijela, kao i u slučaju sukoba interesa ostalih predstavnika naručitelja iz članka 5. stavka ovog Pravilnika čije izuzimanje iz provedbe postupka jednostavne nabave nije moguće ili se izuzimanjem iz stavka 1. ovoga članka ne može odgovarajuće otkloniti sukob interesa, a nakon odbijanja takve ponude ne preostane niti jedna valjana ponuda, poništit će se postupak jednostavne nabave. 

Članak 10.

Postupanje po odredbama ovoga poglavlja dokumentira se u dokumentaciji postupka jednostavne nabave. 


PLAN NABAVE I AKTIVNOSTI KOJE PRETHODE POKRETANJU POSTUPKA JEDNOSTAVNE NABAVE

Članak 11.

Naručitelj za svaku kalendarsku godinu donosi Plan nabave koji treba sadržavati podatke sukladno važećim propisima te je obvezan ažurirati ga prema potrebi. 

U Planu nabave i Registru ugovora navode se svi predmeti nabave čija je procijenjena vrijednost jednaka ili veća od 5.000,00 eura. 

Plan nabave i registar ugovora te sve njihove kasnije promjene Naručitelj obvezan je objaviti u EOJN RH i na mrežnim stranicama tijela.


POKRETANJE POSTUPKA NABAVE


Članak 12.

Postupak nabave robe, radova i usluga pokreće se odlukom čelnika tijela o imenovanju stručnog povjerenstva za pripremu i provedbu postupka nabave (dalje u tekstu: Odluka). 

Iznimno od stavka 1. ovoga članka, za nabavu robe, radova i usluga procijenjene vrijednosti jednake ili manje od 15.000,00 eura bez PDV-a postupak nabave pokreće se dostavom Zahtjevnice osobi ovlaštenoj za provođenje postupaka jednostavne nabave. 


Na temelju Zahtjevnice od jednog ili više gospodarskih subjekata zatražit će se ponuda, nakon čega se izdaje narudžbenica ili sklapa ugovor. 

Narudžbenice i ugovore potpisuje čelnik tijela ili osoba koju on ovlasti.

Odlukom iz stavka 1. ovoga članka čelnik tijela imenuje najmanje dvije osobe u stručno povjerenstvo za pripremu i provedbu postupka nabave. 

Odluka iz stavka 1. ovoga članka mora sadržavati najmanje: 

– podatke o članovima stručnog povjerenstva, 
– predmet nabave, 
– procijenjenu količinu predmeta nabave te 
– naznaku da su za nabavu osigurana sredstva u Financijskom planu iz kojih će se izvršiti plaćanje. 

Članak 13.

Stručno povjerenstvo dužno je tijekom provedbe postupka jednostavne nabave zatražiti ponude od gospodarskih subjekata, zaprimiti ih, pregledati i ocijeniti te čelniku tijela predložiti odabir najpovoljnije ponude za nabave za koje je, sukladno ovom Pravilniku, imenovano stručno povjerenstvo. 


PREDMET NABAVE

Članak 14.

Predmet nabave mora se opisati na način koji osigurava usporedivost ponuda u pogledu uvjeta i zahtjeva koji su postavljeni. 

Predmet nabave se određuje na način da predstavlja tehničku, tehnološku, oblikovnu, funkcionalnu ili drugu objektivno odredivu cjelinu.

Procijenjena vrijednost nabave mora biti određena u trenutku početka postupka jednostavne nabave. Izračunavanje procijenjene vrijednosti nabave temelji se na ukupnom iznosu bez poreza na dodanu vrijednost (PDV-a) uključujući sve opcije obnavljanja ugovora. 


POSTUPCI NABAVE I PROCIJENJENA VRIJEDNOST

Članak 15.

Za predmete nabave procijenjene vrijednosti jednake ili manje od 15.000,00 eura naručitelj provodi postupak jednostavne nabave izravnom narudžbom, prihvatom ponude, izdavanjem narudžbenice ili na drugi odgovarajući način, uz obvezu odgovarajućeg dokumentiranja te na bilo koji način komunikacije opisan u članku 2. stavak 2. i 3. ovog Pravilnika. 

Iznimno, odredbe ovog Pravilnika ne primjenjuju se na slučajeve nabave zanemarive vrijednosti odnosno vrijednosti do 200,00 eura, u kojim situacijama ponudu i narudžbenicu zamjenjuje račun gospodarskog subjekta, uz obvezu odgovarajućeg internog evidentiranja nabave.  

Za nabavu robe, radova i usluga čija je procijenjena vrijednost veća od 15.000,00 eura, naručitelj je dužan pozvati na dostavu ponuda najmanje tri gospodarska subjekta putem modula jednostavne nabave u EOJN RH. 

Za nabavu robe i usluga procijenjene vrijednosti veće od 25.000,00 eura te za nabavu radova procijenjene vrijednosti veće od 45.000,00 eura naručitelj provodi postupak jednostavne nabave putem javne objave u modulu jednostavne nabave EOJN RH, osim u slučajevima iznimaka propisanih člankom 15. stavkom 7. ZJN, u kojim slučajevima se provodi u skladu sa stavkom 5. istog članka.  

U slučaju primjene iznimaka iz stavka 4. ovoga članka, razlozi za njihovu primjenu moraju biti navedeni i obrazloženi u objavi u modulu jednostavne nabave EOJN. 

Poziv na dostavu ponuda iz stavaka 3. i 4. ovoga članka mora biti potpisan od strane čelnika tijela ili osobe koju on ovlasti. 


Članak 16.

Način dostave ponude određuje se u Pozivu za dostavu ponuda. 

Rok za dostavu ponuda iznosi u pravilu najmanje 5 dana od dana zaprimanja Poziva na dostavu ponuda, odnosno od dana objave Poziva na dostavu ponuda u EOJN RH. Iznimno, rok za dostavu ponuda može biti i kraći od 5 dana, pod uvjetom da je kraći rok po ocjeni stručnog povjerenstva objektivno dovoljan za dostavu ponuda. 


Članak 17.

Kriterij odabira je najniža cijena ili ekonomski najpovoljnija ponuda. 

Ako je kriterij za odabir ponude cijena ponude, ponude se rangiraju prema cijeni ponude bez poreza na dodanu vrijednost.

U pozivu za dostavu ponuda mora biti naveden kriterij odabira, a u slučaju primjene kriterija ekonomski najpovoljnije ponude moraju biti navedeni dodatni kriteriji temeljem kojeg će se ponuda bodovati (primjerice kvaliteta, tehnička i estetska vrijednost, organizacija i kvalifikacija osoblja i slično) te način njihova bodovanja. 





Članak 18.

Ponude zaprimljene u roku za dostavu ponuda otvaraju se nakon roka za dostavu ponuda, pregledavaju i ocjenjuju na temelju uvjeta i zahtjeva iz poziva na dostavu ponuda. 

Otvaranje ponuda nije javno.  


Članak 19.

Prilikom pregleda i ocjene ponuda sastavlja se Zapisnik o pregledu i ocjeni ponuda u koji se unose osnovni podaci o postupku: naziv gospodarskih subjekata kojima je poslan Poziv na dostavu ponuda, broj zaprimljenih ponuda, naziv ponuditelja, cijene ponuda, rangiranje ponuda, prijedlog za sklapanje ugovora uz obrazloženje te ostali bitni podaci potrebni za odabir najpovoljnije ponude. 

Ukoliko temeljem Poziva na dostavu ponuda pristigne samo jedna ponuda koja ujedno ispunjava sve uvjete i zahtjeve iz Poziva za dostavu ponuda, Zapisnik o pregledu i ocjeni ponuda se ne mora sastavljati. 

Tijekom pregleda i ocjene ponuda može se od ponuditelja zatražiti pojašnjenje ili upotpunjavanje ponude, dostavu ili pojašnjenje dokaza, prihvat ispravka računske pogreške, obrazloženje neuobičajeno niske ponude, produljenje roka valjanosti ponude, dostavu dokaza o raspolaganju resursima subjekta na čiju se sposobnost ponuditelj oslanja ili drugo očitovanje povezano s pregledom i ocjenom ponude. 

Zapisnik potpisuju članovi stručnog povjerenstva te se objavljuje zajedno s odlukom o odabiru/poništenju za postupke sukladno članku 15. stavcima 3. i 4. ovoga Pravilnika. 

Ukoliko čelnik tijela ili osoba koju on za to ovlasti prihvati prijedlog stručnog povjerenstva, Naručitelj će sklopiti ugovor s ponuditeljem čija je ponuda odabrana ili, ovisno o predmetu nabave, izdati narudžbenicu koja sadrži sve bitne sastojke ugovora. 

Članak 20.

O odabranom ponuditelju obavijestit će se gospodarski subjekti koji su dostavili ponude. 

Naručitelj zadržava pravo poništiti jednostavnu nabavu, prije ili nakon roka za dostavu ponuda bez posebnog pisanog obrazloženja.

Na postupak jednostavne nabave procijenjene vrijednosti veće od 15.000,00 eura iz članka 15. stavka 3. ovoga Pravilnika može se uložiti prigovor Naručitelju  u roku od 5 dana od dana dostave odluke o odabiru ili odluke o poništenju. 

Prigovor se dostavlja elektroničkim sredstvima komunikacije na adresu elektroničke pošte koja je naznačena u Pozivu ili putem modula jednostavne nabave u EOJN RH. 

Način podnošenja prigovora iz stavka 4. ovoga članka označit će se u modulu EOJN RH prilikom svakog pokretanja postupka jednostavne nabave. 

Naručitelj će na prigovor iz stavka 4. ovoga članka dostaviti pisani odgovor u roku od 10 (deset) dana od dana njegova zaprimanja te može, ako ocijeni prigovor osnovanim, poništiti odluku ili postupak jednostavne nabave. 

O prigovoru odlučuje čelnik tijela  ili osoba koju on ovlasti. 

Podnošenje prigovora ne odgađa sklapanje ugovora o nabavi ili izdavanje narudžbenice, osim ako se ocijeni da bi nastavak postupka mogao utjecati na zakonitost postupka ili uzrokovati štetu Naručitelju. 


PRAĆENJE IZVRŠENJA I IZVJEŠTAVANJE


Članak 21.

Odjel za financijsko materijalno poslovanje Naručitelja obvezno vodi evidenciju o izdanim narudžbenicama i sklopljenim ugovorima 

Financijsku realizaciju izdane narudžbenice odnosno sklopljenog ugovora prati Odjel za financijsko-materijalno poslovanje. 

Podaci o sklopljenim ugovorima i njihovom izvršenju evidentiraju se u registru ugovora sukladno propisima kojima se uređuje vođenje i objava registra ugovora. 

ZAVRŠNE ODREDBE

Članak 22.

Naručitelj će ovaj opći akt, kao i njegove izmjene i dopune, objaviti na mrežnim stranicama Državnog odvjetništva RH te učiniti dostupnim u EOJN RH, a nakon čega će se pohraniti u Pisarnici državnoodvjetničke uprave, kao i u Odjelu za financijsko materijalno poslovanje. 

U slučaju izmjena i dopuna Zakona o javnoj nabavi u dijelu koji se odnosi na promjenu vrijednosnih pragova jednostavne nabave, odredbe ovog Pravilnika će se do izmjene odredbi ovog Pravilnika na odgovarajući način primjenjivati na nove vrijednosti pragova. 

Članak 23.

Ovaj Pravilnik stupa na snagu 1. rujna 2026. godine. 

Stupanjem na snagu ovog Pravilnika, prestaje važiti Pravilnik, broj: DU-4/2023-1 od 6. veljače 2023. godine. 


v.d. ŽUPANIJSKA DRŽAVNA ODVJETNICA 
Tea Radovani

